Moisejevo

Moisejevo () on maalaiskunta ja sen keskuskylä Novgorodin alueen Marjovon piirissä Venäjällä. Se sijaitsee 1,5 kilometriä Marjovosta pohjoiseen.Generalnyi plan, s. 19. Kylässä on 355 ja kunnassa 572 asukasta (vuonna 2009)Generalnyi plan, s. 53..

Maantiede ja asutus
Moisejevon kunnan pinta-ala on 590,38 neliökilometriäGeneralnyi plan, s. 60.. Se rajoittuu idässä Marjovon piirin Molvotitsyn ja Marjovon kuntiin, kaakossa Tverin alueeseen, lounaassa Velilyn kuntaan, luoteessa Poddorjen piiriin sekä pohjoisessa Staraja Russan ja Parfinon piireihin. Pinta-alasta 87,9 % on metsää ja 11,0 % maatalousmaataGeneralnyi plan, s. 61..

Seutu kuuluu Valdain ylängön reuna-alueeseen. Suurimmat joet ovat Pola ja sen sivujoki Runa. Hyötykaivannaisia ovat hiekka, sora ja turve.Generalnyi plan, s. 23–24. Marjovkajoen kanjoni Odojevon kylän luona on suojeltu luonnonmuistomerkkiGeneralnyi plan, s. 40..

Keskuskylän lisäksi kuntaan kuuluu 30 kylää: Bolšije Žabny, Borisovo, Brod, Dolmatovo, Dubrovo, Galitšeno, Gorjajevo, Izmailovo, Kazarovštšina, Krasnaja Niva, Krasnyi Bor, Ljoškino, Nagrivje, Namošje, Novaja Derevnja, Odojevo, Okoroki, Razdolnoje, Rodivanovštšina, Šiki, Šipulino, Trostjanka, Tšerenki, Tukovitši, Ust-Marjovo, Vlasovo, Vydomir-1, Vydomir-2, Vyšitino ja Zadorje. Toiseksi suurin asutuskeskus on 57 asukkaan Novaja Derevnja. Kahdeksassa kylässä ei ole lainkaan vakituista asutusta.

Historia
Moisejevon historia liittyy läheisesti sen vieressä sijaitsevaan Marjovoon. 1400-luvulla mainittua Morevan (myöhemmin Marjovon) volostia alettiin 1800-luvulla nimittää Moisejevon volostiksi. Vuodesta 1824 lähtien se kuului Novgorodin läänin Demjanskin kihlakuntaan. Vuonna 1927 alue liitettiin Molvotitsyn piirin, jonka pohjalta vuonna 1966 muodostettiin Marjovon piiri. Moisejevon kylä on taantunut piirikeskuksen varjossa.Generalnyi plan, s. 20–21.

Liikenne, talous ja palvelut
Moisejevon vieressä sijaitsevasta Marjovosta on maantieyhteydet Novgorodiin, Ostaškoviin, Velilyn kautta Holmiin sekä Lytškovon rautatieasemalle. Linja-autoliikenne tapahtuu etupäässä Marjovon kautta.Generalnyi plan, s. 96.

Kunnassa toimii pieniä puunhankinta- ja puunjalostusyrityksiä. Suuri osa asukkaista saa elantonsa palstaviljelmistään.Generalnyi plan, s. 48.

Keskuskylän palveluihin kuuluu lastentarha, kulttuuritalo, kirjasto, lääkintäasema, posti ja kauppa. Muut palvelut löytyvät Marjovosta.Generalnyi plan, s. 80–85.

Nähtävyydet
Polajoen rannalla Novaja Derevnjan länsipuolella sijaitsee kolmen kurgaanihaudan ryhmä. Rakennusmuistomerkkeihin kuuluu Odojevon kartanoalue. Seudulla on myös toisessa maailmansodassa kaatuneiden neuvostosotilaiden hautapaikkoja.Generalnyi plan, s. 39–40.

Lähteet


Viitteet

Aiheesta muualla
 Moisejevon kunnan sivusto  

Luokka:Marjovon piirin kunnat
Luokka:Novgorodin alueen kylät